CELEX: 32011D0162
Language: sk
Date: 2011-03-14 00:00:00
Title: 2011/162/EÚ: Rozhodnutie Rady zo 14. marca 2011 , ktorým sa ustanovuje pozícia, ktorá sa má zaujať v mene Európskej únie na piatom zasadnutí konferencie zmluvných strán Rotterdamského dohovoru, pokiaľ ide o návrhy na zmeny a doplnenia prílohy III k Rotterdamskému dohovoru o udeľovaní predbežného súhlasu po predchádzajúcom schválení na niektoré nebezpečné chemické látky a pesticídy v medzinárodnom obchode

17.3.2011   
            
            
               SK
            
            
               Úradný vestník Európskej únie
            
            
               L 70/39
            
         ROZHODNUTIE RADY
   zo 14. marca 2011,
   ktorým sa ustanovuje pozícia, ktorá sa má zaujať v mene Európskej únie na piatom zasadnutí konferencie zmluvných strán Rotterdamského dohovoru, pokiaľ ide o návrhy na zmeny a doplnenia prílohy III k Rotterdamskému dohovoru o udeľovaní predbežného súhlasu po predchádzajúcom schválení na niektoré nebezpečné chemické látky a pesticídy v medzinárodnom obchode
   (2011/162/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej články 192 a 207 v spojení s článkom 218 ods. 9,
   so zreteľom na návrh Európskej komisie,
   keďže:
   
               (1)
            
            
               Európska únia rozhodnutím Rady 2006/730/ES (1) schválila Rotterdamský dohovor o udeľovaní predbežného súhlasu po predchádzajúcom schválení na niektoré nebezpečné chemické látky a pesticídy v medzinárodnom obchode („Rotterdamský dohovor“).
            
         
               (2)
            
            
               Nariadením Európskeho parlamentu a Rady (ES) č. 689/2008 zo 17. júna 2008 o vývoze a dovoze nebezpečných chemikálií (2) sa vykonáva Rotterdamský dohovor v Únii.
            
         
               (3)
            
            
               Je nevyhnutné a vhodné podporiť odporúčanie Revízneho výboru pre chemikálie, pokiaľ ide o zaradenie chryzotilového azbestu, endosulfánu, alachlóru a aldikarbu do prílohy III k Rotterdamskému dohovoru, aby sa pre dovážajúce krajiny zabezpečila ochrana na základe Rotterdamského dohovoru. Tieto štyri látky sú už v Únii zakázané alebo prísne obmedzené a sú preto predmetom vývozných požiadaviek, ktoré presahujú rámec toho, čo sa požaduje v Rotterdamskom dohovore.
            
         
               (4)
            
            
               Očakáva sa, že na piatom zasadnutí Konferencie zmluvných strán Rotterdamského dohovoru sa rozhodne o navrhovaných zmenách a doplneniach jeho prílohy III. Únia by mala podporiť schválenie týchto zmien a doplnení,
            
         PRIJALA TOTO ROZHODNUTIE:
   Článok 1
   Pozícia, ktorú má Únia zaujať na piatom zasadnutí Konferencie zmluvných strán Rotterdamského dohovoru, je, že Komisia v mene Únie podporí, pokiaľ ide o záležitosti, ktoré patria do právomoci Únie, prijatie zmien a doplnení zaradením chryzotilového azbestu, endosulfánu, alachlóru a aldikarbu do prílohy III k Rotterdamskému dohovoru o udeľovaní predbežného súhlasu po predchádzajúcom schválení na niektoré nebezpečné chemické látky a pesticídy v medzinárodnom obchode (3).
   Článok 2
   Toto rozhodnutie je určené Komisii.
   
      V Bruseli 14. marca 2011
      
         
            Za Radu
         
         
            predseda
         
         FELLEGI T.
      
   
   
      (1)  Ú. v. EÚ L 299, 28.10.2006, s. 23.
   
      (2)  Ú. v. EÚ L 204, 31.7.2008, s. 1.
   
      (3)  Ú. v. EÚ L 63, 6.3.2003, s. 29.